Վոլոդյա Աբրահամյանի պաշտպան Գուրգեն Գրիգորյանն էլ մեր զրույցում ասաց, որ մեղադրանքը հիմնված է երկու անձանց ցուցմունքի վրա՝ Վոլոդյա Կիրակոսյանի, որը ազատության մեջ է եւ իր կնոջ՝ Ալվինա Լեւոնյանի: Վերջինս Վոլոդյա Աբրահամյանի մորաքրոջ դուստրն է եւ հանդիսանում է սույն գործով առանցքային վկա: «Շատ հետաքրքիր ցուցմունք է տալիս, պարզվում է, որ այդ վկան ամեն ինչից տեղյակ է եղել: Այնպիսի բաներ է խոսում, որ կմտածեք՝ եթե այստեղ կազմակերպված խումբ կա, ապա Ալվինա Լեւոնյանը մինիմում այդ խմբի կազմակերպիչն է: Վոլոդյա Աբրահամյանի մեղքն ապացուցող որեւէ ապացույց առկա չէ, բացի իմ պաշտպանյալի դեմ տված ցուցմունքներից: Վնասվածքներով մարդիկ եկել, նստել են քննիչի մոտ, մինիմում քննիչը նրանցից ցուցմունք չպետք է վերցներ եւ պետք է արձանագրեր վնասվածքները»,- ասաց պաշտպանը: